Gerrie Nel bespreek Willem Kruger-bevindings met gesinWillem Kruger (Foto: Facebook) AfriForum se privaatvervolgingseenheid onder leiding van adv. Gerrie Nel het die voorlopige bevindings van sy ondersoek na die dood van Willem Kruger, ŉ jong boer van Groblersdal in Limpopo, met sy gesin gedeel. Die ondersoek duur steeds voort en daarom wou die eenheid nie Donderdag kommentaar op die aard van die bevindings lewer nie. Barry Bateman, woordvoerder van die privaatvervolgingseenheid, het wel aan Maroela Media gesê dat hul bevindings op “objektiewe feite” geskoei is – feite wat gestaaf en bewys kan word. “Ons wag tans vir die groen lig van die familie om verdere inligting bekend te maak. Die ondersoek is egter nog nie afgehandel nie. Daar is nog ŉ paar goed wat by die dossier ingesluit moet word,” het Bateman gesê. Kruger (29) se pa, Tiaan, het die eenheid in Februarie genader te midde van voortdurende bespiegelings en beweerde ongerymdhede rakende sy seun se dood by ŉ ramparty by Henbase Lodge, naby Morgenzon in Mpumalanga, verlede jaar. Kruger het in November in die vroeë oggendure spoorloos verdwyn en sy liggaam is ŉ week later in sy Toyota Hilux-bakkie in die Vaalrivier gevind, naby aan waar hy die laaste keer gesien is. “Die gesin was bekommerd dat die ondersoek nie ŉ punt bereik nie en hulle het ons eenheid genader in die hoop om uitsluitsel en berusting te vind,” het Bateman gesê. Volgens hom het die eenheid tot dusver nou saam met die ondersoekbeampte in die saak gewerk en het hulle alle beskikbare bewyse bestudeer. Waar daar onduidelikhede was, het die eenheid dit uitgewys en saam met die ondersoekbeampte gewerk om die nodige inligting te bekom. Dié inligting en bewyse is deur die eenheid ontleed en terugvoer is gevolglik aan die gesin gegee. Brig. Selvy Mohlala, polisiewoordvoerder, het vroeër aan Maroela Media gesê volgens die voorlopige uitslag van die nadoodse ondersoek was Kruger se dood ŉ moontlike verdrinking. Die polisie gaan intussen voort met sy geregtelike doodsondersoek. Hoewel daar baie bespiegelings is dat iemand moontlik vir Kruger se dood verantwoordelik is en dat die feite rakende sy dood verdoesel word, is niemand in verband daarmee in hegtenis geneem nie.